Komisijos reglamentas (EEB) Nr. 3829/86
1986 m. gruodžio 15 d.
dėl prekių klasifikavimo Bendrojo muitų tarifo 44.15 pozicijoje
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1969 m. sausio 16 d. Tarybos reglamentą (EEB) Nr. 97/69 dėl priemonių, kurių reikia imtis, kad būtų vienodai taikoma Bendrojo muitų tarifo nomenklatūra [1], su paskutiniais pakeitimais, padarytais Reglamentu (EEB) Nr. 2055/84 [2], ypač į jo 3 ir 4 straipsnį,
kadangi, siekiant užtikrinti, kad būtų vienodai taikoma bendrojo muitų tarifo nomenklatūra, turi būti nustatytos septynių sluoksnių plokštės tarifinio klasifikavimo nuostatos; šios plokštės ilgis yra 1981-2400 mm, plotis 762-1220 mm, o storis - apie 44 mm, ją sudaro stalių plokštė, esanti tarp trisluoksnių faneruotųjų plokščių. Ši septynių sluoksnių plokštė, kurios dvi ilgas briaunas (galbūt faneruotas) ir vieną arba abi trumpas briaunas (galbūt faneruotas) visų pirma sudaro vienas medienos gabalas, vadinamas "apvadu", yra labiau neapdorota;
kadangi Tarybos reglamento (EEB) Nr. 950/68 [3] su paskutiniais pakeitimais, padarytais Reglamentu (EEB) Nr. 3129/86 [4], priede pateikiamo Bendrojo muitų tarifo 44.15 pozicijoje inter alia klasifikuojama fanera, stalių plokštės, klijuotinės plokštės, storlentės ir panašūs klijuotos medienos produktai, tarp jų faneros plokštės ir lakštai, o 44.23 pozicijoje klasifikuojami statybiniai stalių ir dailidžių dirbiniai; kadangi į šias pozicijas yra atsižvelgiama klasifikuojant minėtąją plokštę;
kadangi nė viena minėtosios plokštės savybė, išskyrus jos stačiakampio formą ir storį, neleidžia daryti išvados, kad ji bus naudojama durims; kadangi vien tik stačiakampio formos ir storio nepakanka, kad Bendrojo muitų tarifo nomenklatūra būtų aiškinama remiantis 2 bendrosios taisyklės a punktu (nesukomplektuoti arba nebaigti gaminti dirbiniai), nes plokštė tokia, kokia ji yra, gali būti naudojama ne durų gamybai, o turi kitą paskirtį; kadangi plokštė nebuvo pakankamai apdorota, kad ją, kaip neužbaigtas duris, galima būtų klasifikuoti pagal 44.23 poziciją; kadangi dėl to ji turi būti klasifikuojama pagal 44.15 poziciją;
kadangi šiame reglamente numatytos priemonės atitinka Bendrojo muitų tarifo nomenklatūros komiteto nuomonę,
PRIĖMĖ ŠĮ REGLAMENTĄ:
1 straipsnis
Septynių sluoksnių plokštė, kurios ilgis yra 1981-2400 mm, plotis 762-1220 mm, o storis - apie 44 mm, kurią sudaro stalių plokštė, esanti tarp trisluoksnių faneruotųjų plokščių, ši septynių sluoksnių plokštė, kurios dvi ilgas briaunas (galbūt faneruotas) ir vieną arba abi trumpas briaunas (galbūt faneruotas) visų pirma sudaro vienas medienos gabalas, vadinamas "apvadu", ir kuri yra labiau neapdorota, yra klasifikuojama šioje bendrojo muitų tarifo pozicijoje:
44.15 Fanera, stalių plokštės, klijuotinės plokštės, storlentės ir panašūs klijuotos medienos produktai, tarp jų faneros plokštės ir lakštai; medienos mozaikos ir medienos inkrustacijos.
2 straipsnis
Šis reglamentas įsigalioja dvidešimt pirmą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1986 m. gruodžio 15 d.